ตอนเย็นๆหน่อยถ้าลงจากรถไฟฟ้าราชเทวีแล้วเดินย้อนมาทางสะพานหัวช้าง ตรงฝั่งโรงแรมเอเชีย เราอาจจะเห็นร้านส้มตำเรียงรางอยู่ริมฟุตบาทสามถึงสี่ร้านด้วยกัน 

หลายคนอาจจะอยากลองกิน แต่ไม่รู้ร้านไหนอร่อยสุด วัดจากคนที่นั่งกินอยู่ก็ไม่ได้ เพราะว่าคนเยอะเหมือนกันเกือบทุกร้าน 

วันนี้เราก็เลยจะมาบอกค่ะว่าสำหรับเราร้านไหนอร่อยสุด เผื่อว่าจะเป็นทางเลือกให้เพื่อนๆที่กำลังอยากไปลอง แต่ไม่รู้จะกินร้านไหนดี ร้านนี้ไม่มีชื่อร้านนะ เพราะฉะนั้นเราบอกพิกัดเอาน่าจะง่ายสุด 

ร้านนี้ ถ้ามาจากโรงแรมเอเชียจะถึงเป็นร้านแรกเลย อยู่ใกล้ๆกับเซเว่น ประมาณตรงหน้าคริสตจักรพอดีเลย ร้านก็จะเป็นร้านรถเข็นข้างทางทั่วไป แต่ว่าสะอาดนะ 

แม่ครัวแล้วก็ผู้ช่วยใส่หมวก เก็บผม สวมผ้ากับเปื้อนครบเลย แต่งตัวก็สะอาดสะอ้านดี มาดูอาหารที่เราสั่งกันบ้างดีกว่า 

เนื่องจากไม่ได้กินส้มตำมานาน วันนี้เราจึงสั่งกันด้วยความคลุ้มคลั่ง ทั้งหมดเก้าอย่าง มาดูตามกันไปทีละอย่างแล้วกัน

มาเริ่มที่ ส้มตำไทย อันนี้อร่อย มะละกอกรอบ กุ้งแห้งตัวใหญ่ ไม่เหม็นหืน รสชาติกลมกล่อม หวานพอดี ไม่หวานมาก 

จานต่อไปเป็นตัวซั่วปูปลาร้า รสชาติปลาร้าเข้มข้น ปลาร้าเป็นปลาร้าต้ม สะอาดและไม่เหม็น รสชาติดี ไม่เผ็ดมาก 

ถัดมาเป็นตับหวาน ตับชิ้นไม่เล็กไม่ใหญ่ พอดีคำ แต่ชิ้นหนา ลวกมากำลังดี ไม่แข็งเกินไป รสชาติอร่อย กลมกล่อม แต่เผ็ดไปนิดนึง 

จานต่อไปเป็นหมูมะนาว จานนี้เราว่าไม่ค่อยเวิร์ก หมูให้มาเยอะ แต่หมูค่อนข้างแข็ง อาจจะเป็นเพราะลวกนานไป แล้วก็รสชาติยังไม่แซ่บเท่าที่ควร คือมีแต่รสเผ็ดอย่างเดียว จานนี้ไม่ผ่าน (แต่ก็หมดนะ55)

 ถัดมาเป็นคอหมูย่าง จานนี้ปลื้ม หมูติดมันหน่อยๆ ไม่มันมาก ทำให้ไม่เลี่ยน หมูชิ้นหนา เคี้ยวเต็มปากเต็มคำ จิ้มน้ำจิ้มแจ่ว อร่อยมาก 

อีกจานเป็นเนื้อย่าง อันนี้เป็นของพี่เรา เอาแบบไม่ติดมัน เลยค่อนข้างแห้งหน่อย แต่ก็ใช้ได้นะ เนื้อไม่เหนียวมาก 

ถัดมาเป็นปลาเผาเกลือ จำไมได้จริงๆว่าเป็นปลาสำลี หรือปลานิล แต่ว่าเนื้อปลาสดดี หวาน เค้าแร่ปลามาสวยดี เลาะก้างตรงกลางออกให้ด้วย ทานง่ายมาก น้ำจิ้มก็อร่อยดี 

ยังไม่หมดยังมีหอยแครงลวกอีก ลวกมากำลังดีไม่สุกเกิน ไม่เลือดเกิน น้ำจิ้มก็แซ่บดี 

สุดท้ายเป็นจิ้มจุ่มหมู เราเอาแต่เนื้อหมู เป็นหมูสันนอก เนื้อๆเน้นๆไม่ติดมันเลย หมูนุ่ม ไม่แข็งเลย น้ำซุปก็รสชาติกลมกล่อมดี ไม่จืด 

หมดแล้ว เยอะมาก เก้าอย่าง สาบานว่านี่กินกันสามคน เยอะมาก กินเสร็จแทบกลิ้งกลับ

 ราคาทั้งหมดนี้รวมเบียร์หนึ่งขวด โค้กลิตร น้ำแข็งสองถัง แล้วก็ข้าวเหนียวสามกระติ๊บประมาณแปดร้อยนิดๆ ไม่ถึงเก้าร้อย คุ้มยิ่งกว่าคุ้มอีก ทั้งอิ่ม ทั้งอร่อย